CELEX: 32014D1217(02)
Language: mt
Date: 2014-12-12 00:00:00
Title: Deċiżjoni tal-Kummissjoni tat- 12 ta’ Diċembru 2014 dwar in-notifika lil pajjiż terz li l-Kummissjoni tqis li dan jista’ jiġi identifikat bħala pajjiż terz li ma jikkooperax skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat

17.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 453/5
            
         DEĊIŻJONI TAL-KUMMISSJONI
   tat-12 ta’ Diċembru 2014
   dwar in-notifika lil pajjiż terz li l-Kummissjoni tqis li dan jista’ jiġi identifikat bħala pajjiż terz li ma jikkooperax skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat
   (2014/C 453/04)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jirrevoka r-Regolamenti (KE) Nru 1093/94 u (KE) Nru 1447/1999 (1), u b’mod partikolari l-Artikolu 32 tiegħu,
   Billi:
   1.   INTRODUZZJONI
   
   
               (1)
            
            
               Ir-Regolament (KE) Nru 1005/2008 (“ir-Regolament IUU”) jistabbilixxi sistema tal-Unjoni li tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).
            
         
               (2)
            
            
               Il-Kapitolu VI tar-Regolament IUU jistabbilixxi l-proċedura għall-identifikazzjoni ta’ pajjiżi terzi li ma jikkooperawx, il-proċeduri politiċi fir-rigward ta’ pajjiżi bħal dawn, l-istabbiliment ta’ lista ta’ tali pajjiżi, it-tneħħija minn dik il-lista, il-pubbliċità ta’ dik il-lista u kull miżura ta’ emerġenza.
            
         
               (3)
            
            
               Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibbiltà li jiġu identifikati bħala pajjiżi li ma jikkooperawx. Din in-notifika hija ta’ natura preliminari. In-notifika għandha tkun ibbażata fuq il-kriterji stipulati fl-Artikolu 31 tar-Regolament IUU. Il-Kummissjoni għandha tieħu wkoll il-proċeduri politiċi kollha stabbiliti fl-Artikolu 32 ta’ dak ir-Regolament fir-rigward tal-pajjiżi terzi nnotifikati. B’mod partikolari, fin-notifika l-Kummissjoni għandha tinkludi informazzjoni dwar il-fatti u l-kunsiderazzjonijiet essenzjali li jsejsu identifikazzjoni bħal din, tipprovdi lil dawk il-pajjiżi bl-opportunità li jirrispondu u jipprovdu evidenza li tikkontradixxi l-identifikazzjoni u, fejn ikun xieraq, pjan ta’ azzjoni għat-titjib u l-miżuri meħudin biex titranġa s-sitwazzjoni. Il-Kummissjoni għandha tagħti żmien biżżejjed lill-pajjiżi terzi nnotifikati sabiex jirrispondu għan-notifika u żmien xieraq biex jirretifikaw is-sitwazzjoni.
            
         
               (4)
            
            
               Skont l-Artikolu 31 tar-Regolament IUU, il-Kummissjoni għandha tidentifika l-pajjiżi terzi li hija tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz għandu jkun identifikat bħala pajjiż terz li ma jikkooperax jekk jonqos milli jaqdi d-dmirijiet tiegħu skont id-dritt internazzjonali bħala Stat tal-bandiera, tal-port, kostali jew tas-suq u jekk jonqos milli jieħu azzjoni biex jipprevjeni, jiskoraġġixxi u jelimina s-sajd IUU.
            
         
               (5)
            
            
               L-identifikazzjoni ta’ pajjiżi terzi li ma jikkooperawx għandha tkun ibbażata fuq l-eżami tal-informazzjoni kollha kif stabbilit fl-Artikolu 31(2) tar-Regolament IUU.
            
         
               (6)
            
            
               Skont l-Artikolu 33 tar-Regolament IUU, il-Kunsill għandu jistabbilixxi lista ta’ pajjiżi li ma jikkooperawx. Il-miżuri msemmijin, fost oħrajn, fl-Artikolu 38 tar-Regolament IUU japplikaw għal dawk il-pajjiżi.
            
         
               (7)
            
            
               Skont l-Artikolu 20(1) tar-Regolament IUU, l-aċċettazzjoni ta’ ċertifikati tal-qabda vvalidati minn pajjiżi terzi li huma Stati tal-bandiera hija soġġetta għal notifika lill-Kummissjoni dwar l-arranġamenti għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li għandhom jiġu ssodisfati mill-bastimenti tas-sajd tal-pajjiżi terzi.
            
         
               (8)
            
            
               Skont l-Artikolu 20(4) tar-Regolament IUU, il-Kummissjoni għandha tikkoopera b’mod amministrattiv ma’ pajjiżi terzi f’oqsma li għandhom x’jaqsmu mal-implimentazzjoni ta’ dak ir-Regolament.
            
         2.   PROĊEDURA FIR-RIGWARD TA’ SAINT VINCENT U L-GRENADINI
   
   
               (9)
            
            
               Mid-19 sal-20 ta’ Mejju 2014, il-Kummissjoni żaret Saint Vincent u l-Grenadini fil-kuntest tal-kooperazzjoni amministrattiva prevista fl-Artikolu 20(4) tar-Regolament IUU.
            
         
               (10)
            
            
               Il-missjoni fittxet li tivverifika l-informazzjoni dwar l-arranġamenti ta’ Saint Vincent u l-Grenadini għall-implimentazzjoni, il-kontroll u l-infurzar ta’ liġijiet, regolamenti u miżuri ta’ konservazzjoni u ġestjoni li magħhom għandhom ikunu konformi l-bastimenti tas-sajd tiegħu, kif ukoll miżuri meħuda minn Saint Vincent u l-Grenadini biex jimplimenta l-obbligi tiegħu fil-ġlieda kontra s-sajd IUU.
            
         
               (11)
            
            
               Ir-rapport finali taż-żjara ntbagħat lil Saint Vincent u l-Grenadini fit-13 ta’ Ġunju 2014.
            
         
               (12)
            
            
               Sal-lum, Saint Vincent u l-Grenadini ma pprovdiex lill-Kummissjoni l-kummenti tiegħu dwar dak ir-rapport finali.
            
         
               (13)
            
            
               Saint Vincent u l-Grenadini huwa parti kontraenti għall-Kummissjoni Internazzjonali għall-Konservazzjoni tat-Tonn tal-Atlantiku (ICCAT). Saint Vincent u l-Grenadini rratifika l-Konvenzjoni tan-Nazzjonijiet Uniti dwar il-Liġi tal-Baħar tal-1982 (UNCLOS) u l-Ftehim tal-1995 tan-Nazzjonijiet Uniti għall-Implimentazzjoni tad-Dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta’ Diċembru 1982 relatati mal-Konservazzjoni u l-Ġestjoni ta’ Stokkijiet ta’ Ħut Transżonali u Stokkijiet ta’ Ħut li Jpassi Ħafna (UNFSA).
            
         
               (14)
            
            
               Sabiex tivvaluta l-konformità ta’ Saint Vincent u l-Grenadini mal-obbligi internazzjonali tiegħu bħala Stat tal-bandiera, tal-port, kostali jew tas-suq stabbiliti fil-ftehimiet internazzjonali msemmija fil-premessa (13) u stabbiliti mill-Organizzazzjonijiet Reġjonali tal-Ġestjoni tas-Sajd (RFMOs) imsemmija f’dik il-premessa, il-Kummissjoni fittxet u analizzat l-informazzjoni kollha li hija qieset meħtieġa għall-fini ta’ eżerċizzju bħal dan.
            
         
               (15)
            
            
               F’dak ir-rigward, il-Kummissjoni użat l-informazzjoni li toħroġ mid-dejta disponibbli ppubblikata mill-RFMOs, f’dan il-każ l-ICCAT, kif ukoll l-informazzjoni disponibbli għall-pubbliku.
            
         3.   POSSIBBILTÀ LI SAINT VINCENT U L-GRENADINI JIĠI IDENTIFIKAT BĦALA PAJJIŻ TERZ LI MA JIKKOOPERAX
   
   
               (16)
            
            
               Skont l-Artikolu 31(3) tar-Regolament IUU, il-Kummissjoni analizzat id-dmirijiet ta’ Saint Vincent u l-Grenadini bħala Stat tal-bandiera, tal-port, kostali jew tas-suq. Għall-fini ta’ dak l-eżami, il-Kummissjoni qieset il-kriterji elenkati fl-Artikolu 31(4) sa (7) tar-Regolament IUU.
            
         3.1   Ir-rikorrenza tal-bastimenti IUU u l-flussi tal-kummerċ IUU (l-Artikolu 31(4) tar-Regolament IUU)
   
   
               (17)
            
            
               Fir-rigward tal-bastimenti bil-bandiera ta’ Saint Vincent u l-Grenadini, qiegħed jiġi nnotat li abbażi tal-informazzjoni miksuba mil-listi tal-bastimenti tal-RFMOs ma hemmx bastimenti f’listi IUU provviżorji jew finali u ma teżisti l-ebda evidenza ta’ każijiet antiki ta’ bastimenti bil-bandiera ta’ Saint Vincent u l-Grenadini li tippermetti lill-Kummissjoni tanalizza l-prestazzjoni ta’ Saint Vincent u l-Grenadini fir-rigward ta’ attivitajiet rikorrenti tas-sajd IUU skont l-Artikolu 31(4)(a) tar-Regolament IUU.
            
         
               (18)
            
            
               Fin-nuqqas ta’ informazzjoni u evidenza kif spjegat fil-premessa (17) huwa konkluż, skont l-Artikolu 31(3) u 31(4)(a), li ma hemmx elementi biex tiġi evalwata l-konformità tal-azzjoni ta’ Saint Vincent u l-Grenadini biex jipprevjeni, jiskoraġġixxi u jelimina sajd IUU, bid-dmirijiet tiegħu skont id-dritt internazzjonali bħala Stat tal-bandiera fir-rigward ta’ bastimenti IUU u ta’ sajd IUU mwettaq jew appoġġjat mill-bastimenti tas-sajd li jtajru l-bandiera tiegħu jew miċ-ċittadini tiegħu.
            
         3.2   Nuqqas ta’ kooperazzjoni u infurzar (l-Artikolu 31(5) tar-Regolament IUU)
   
   
               (19)
            
            
               Il-Kummissjoni analizzat jekk l-awtoritajiet ta’ Saint Vincent u l-Grenadini ikkooperawx b’mod effikaċi mal-Kummissjoni, billi pprovdew tweġiba għat-talbiet li saru mill-Kummissjoni biex jiġi investigat is-sajd IUU u l-attivitajiet assoċjati miegħu u biex ikun hemm rispons jew segwitu tiegħu.
            
         
               (20)
            
            
               F’dak ir-rigward, l-awtoritajiet tas-sajd ta’ Saint Vincent u l-Grenadini ma pprovdew lill-Kummissjoni l-ebda informazzjoni jew tweġiba dwar kif se jindirizzaw in-nuqqasijiet fis-sistema ta’ ġestjoni tas-sajd tagħhom identifikati matul iż-żjara tal-Kummissjoni.
            
         
               (21)
            
            
               Barra minn hekk, fil-kuntest tal-valutazzjoni ġenerali ta’ kemm Saint Vincent u l-Grenadini issodisfa l-obbligi tiegħu bħala Stat tal-bandiera, il-Kummissjoni analizzat ukoll jekk Saint Vincent u l-Grenadini kkooperax ma’ Stati oħra fil-ġlieda kontra s-sajd IUU.
            
         
               (22)
            
            
               Il-Kummissjoni stabbilixxiet matul iż-żjara tagħha li Saint Vincent u l-Grenadini ma kienx f’pożizzjoni li jsegwi l-attivitajiet tal-flotta tas-sajd tiegħu. Saint Vincent u l-Grenadini sostna li l-bastimenti tas-sajd kollha tiegħu li joperaw fiż-żona ICCAT fuq l-art jew jittrażbordaw esklussivament fil-portijiet ta’ Trinidad u Tobago (il-Port ta’ Spanja u Chaguarams). Madankollu, din l-affermazzjoni ma setgħetx tiġi kkorroborata minħabba l-fatt li Saint Vincent u l-Grenadini ma jużax dikjarazzjonijiet tal-ħatt l-art u tat-trażbord. Abbażi tal-kooperazzjoni informali ma’ Trinidad u Tobago, Saint Vincent u l-Grenadini jirċievi d-dejta mill-ġurnali ta’ abbord tal-bastimenti tas-sajd tiegħu darba fis-sena biss għas-sena kollha. Saint Vincent u l-Grenadini ma jirċievi jew jitlob l-ebda rapport ta’ spezzjoni minn Trinidad u Tobago. Minbarra n-nuqqas ta’ dikjarazzjonijiet tal-ħatt l-art u tat-trażbord, l-informazzjoni mill-ġurnali ta’ abbord ma tistax tiġi kontroverifikata billi l-bastimenti tas-sajd mhumiex mgħammra b’Sistema ta’ Monitoraġġ tal-Bastimenti (VMS). Saint Vincent u l-Grenadini effettivament jinjora d-destinazzjoni u l-użu ta’ dawk il-prodotti tal-ħut.
            
         
               (23)
            
            
               Skont l-Artikoli 63 u 64 tal-UNCLOS, l-Istati kostali u tal-bandiera għandhom jikkooperaw fir-rigward tal-ispeċijiet tal-ħut transżonali u ta’ ħut li jpassi ħafna. L-Artikoli 7 u 20 tal-UNFSA ikomplu jiżviluppaw l-obbligu tal-Istati li jikkooperaw, rispettivament fl-iffissar ta’ miżuri kompatibbli ta’ konservazzjoni u ġestjoni u fl-iżgurar tal-konformità ma’ tali miżuri u l-infurzar tagħhom. Dan huwa speċifikat aktar fil-punti 28 u 51 tal-IPOA IUU, li jistabbilixxu prattiki ddettaljati għall-kooperazzjoni diretta bejn l-Istati, inkluż l-iskambju tad-dejta jew tal-informazzjoni li jkollhom għad-dispożizzjoni tagħhom l-Istati kostali.
            
         
               (24)
            
            
               L-importanza ta’ mekkaniżmi ta’ kooperazzjoni effiċjenti għandha tiġi evalwata fil-kuntest tal-kooperazzjoni informali bejn Saint Vincent u l-Grenadini u Trinidad u Tobago. Kif deskritt fil-premessa (22) u skont l-informazzjoni pprovduta mill-awtoritajiet ta’ Saint Vincent u l-Grenadini matul iż-żjara tal-Kummissjoni f’Mejju 2014, il-bastimenti tas-sajd kollha tagħhom li joperaw fiż-żona tal-ICCAT iħottu l-art jew jittrażbordaw esklussivament fil-portijiet ta’ Trinidad u Tobago. Madankollu, il-kooperazzjoni bejn Saint Vincent u l-Grenadini u Trinidad u Tobago hija ta’ natura mhux uffiċjali u limitata għal skambju minimu ta’ informazzjoni. Saint Vincent u l-Grenadini jirċievi l-ġurnali ta’ abbord il-bastimenti tas-sajd tiegħu minn Trinidad u Tobago darba fis-sena biss għall-perjodu sħiħ ta’ 12-il xahar. Saint Vincent u l-Grenadini ma għandux dikjarazzjonijiet tal-ħatt l-art u tat-trażbord. Barra minn hekk, l-awtoritajiet ta’ Saint Vincent u l-Grenadini ma jirċievu jew jitolbu l-ebda rapport ta’ spezzjoni minn Trinidad u Tobago. Trinidad u Tobago talbu lil Saint Vincent u l-Grenadini jivvalida d-dokumenti statistiċi dwar il-qabdiet tal-ICCAT għat-tonn għajnu kbira u l-pixxispad għal ħut maqbud minn bastimenti li jtajru l-bandiera ta’ Saint Vincent u l-Grenadini li jħottu l-art fil-portijiet ta’ Trinidad u Tobago. Madankollu, mill-informazzjoni disponibbli pubblikament (is-sit elettroniku tal-ICCAT) miksuba fl-20 ta’ Mejju 2014, Saint Vincent u l-Grenadini mhuwiex irreġistrat mas-Segretarjat tal-ICCAT, kif mitlub mir-Rakkomandazzjonijiet tal-ICCAT 01-21 u 01-22, għall-validazzjoni ta’ dawn id-dokumenti dwar il-qabdiet. Din is-sitwazzjoni tiżvela nuqqas serju ta’ kooperazzjoni effettiva bejn pajjiżi terzi u l-RFMOs li tista’ tikkomprometti l-effikaċja ta’ kull azzjoni potenzjali mwettqa biex issir investigazzjoni, jingħata rispons jew isir segwitu għal kull attività tas-sajd IUU.
            
         
               (25)
            
            
               Fir-rigward ta’ miżuri tal-infurzar effettivi, l-Artikolu 19(2) tal-UNFSA jistabbilixxi li s-sanzjonijiet applikabbli fir-rigward ta’ ksur għandhom ikunu severi biżżejjed biex jiżguraw il-konformità u biex jiskoraġġixxu l-ksur kull fejn iseħħ u għandhom iċaħħdu lit-trasgressuri mill-benefiċċji li jirriżultaw mill-attivitajiet illegali tagħhom. F’dan ir-rigward, għalkemm f’Saint Vincent u l-Grenadini hemm fis-seħħ qafas legali għall-ġestjoni tal-bastimenti tas-sajd tiegħu (b’mod partikolari l-Att dwar l-Ibħra Miftuħa 2001 u r-Regolament dwar is-Sajd fl-Ibħra Miftuħa 2003), hemm nuqqas ta’ definizzjonijiet ċari tas-sajd IUU u tal-ksur serju. Barra minn hekk, il-qafas legali ma ġiex infurzat b’mod xieraq minn mindu daħal fis-seħħ fl-2001 u fl-2003 rispettivament. Skont l-informazzjoni pprovduta minn Saint Vincent u l-Grenadini f’Mejju 2014, il-pajjiż ma imponiex sanzjonijiet ipprovduti minn dak il-qafas legali f’dawn l-aħħar għaxar snin. Dan jista’ jikkomprometti l-effikaċja tal-qafas legali u jimmina d-deterrenza tas-sistema.
            
         
               (26)
            
            
               Saint Vincent u l-Grenadini naqas milli jqis ir-rakkomadazzjonijiet fil-punt 24 tal-IPOA IUU li jirrakkomanda lill-Istati tal-bandiera biex jiżguraw monitoraġġ, kontroll u sorveljanza komprensivi u effettivi tas-sajd, mill-punt tal-ħatt l-art sad-destinazzjoni finali, inkluż billi jimplimentaw is-Sistema ta’ Monitoraġġ tal-Bastimenti (VMS) skont l-istandards nazzjonali, reġjonali u internazzjonali rilevanti. Dan jinkludi r-rekwiżit għall-bastimenti li jaqgħu taħt il-ġuriżdizzjoni tagħhom biex iġorru VMS abbord.
            
         
               (27)
            
            
               F’Mejju 2014, waqt iż-żjara tagħha f’Saint Vincent u l-Grenadini, il-Kummissjoni osservat li ma kienx hemm Ċentru tal-Monitoraġġ tas-Sajd (ĊMS) bħala tali, għall-kontroll tal-flotta tas-sajd fuq distanza twila ta’ Saint Vincent u l-Grenadini. Barra minn hekk, is-sistema nazzjonali ta’ ġestjoni tal-VMS ilha li twaqqfet taħdem mill-inqas mill-2012 wara li waqfet taħdem is-sistema preċedenti. Għal din ir-raġuni, sa mill-2012, il-bastimenti tas-sajd ta’ Saint Vincent u l-Grenadini mhumiex qed jibagħtu s-sinjal VMS liċ-ĊMS ta’ Saint Vincent u l-Grenadini. Iċ-ĊMS ta’ Saint Vincent u l-Grenadini ma jirċievi l-ebda informazzjoni dwar il-pożizzjonijiet tal-flotot fuq distanza twila la mill-VMS u lanqas minn sistema ta’ lokalizzazzjoni oħra u konsegwenetement, Saint Vincent u l-Grenadini ma jistax jimmonitorja u jikkontrolla l-flotta tiegħu fuq distanza twila. B’mod partikolari, ma jistax jimmonitorja l-attivitajiet tal-flotta tiegħu fuq distanza twila li topera fl-ibħra miftuħa, fl-ilmijiet ta’ pajjiżi terzi jew li tidħol f’portijiet ta’ pajjiżi terzi. Ma jistax jikkonferma jekk bastiment partikolari huwiex ġewwa jew barra minn żona ġeografika partikolari u jekk bastiment partikolari meta jkun qed jistad f’żona partikolari (iż-Żona Ekonomika Esklussiva jew RFMO) huwiex effettivament awtorizzat jopera hemmhekk. Barra minn hekk, Saint Vincent u l-Grenadini ma jistax jimmonitorja jekk il-bastimenti tiegħu josservawx l-għeluq staġjonali taż-żoni kif stabbilit mill-ICCAT.
            
         
               (28)
            
            
               Il-fatti deskritti fil-premessi (22), (26) u (27) jindikaw li Saint Vincent u l-Grenadini naqas milli jissodisfa l-kundizzjonijiet tal-Artikolu 94 tal-UNCLOS li jistipula li Stat tal-bandiera jassumi l-ġuriżdizzjoni skont id-dritt intern tiegħu fuq kull vapur li jtajjar il-bandiera tiegħu u fuq il-kaptan, l-uffiċjali u l-ekwipaġġ tiegħu. L-imġiba deskritta ta’ Saint Vincent u l-Grenadini fir-rigward tal-bastimenti tiegħu tikser ukoll l-Artikolu 18(3) tal-UNFSA li jistipula miżuri li jridu jittieħdu minn Stat fir-rigward ta’ bastimenti li jtajru l-bandiera tiegħu. Barra minn hekk, Saint Vincent u l-Grenadini ma jissodisfax l-obbligi tiegħu ta’ konformità u infurzar bħala Stat tal-bandiera stipulati fl-Artikolu 19 tal-UNFSA billi naqas milli juri li aġixxa u opera skont ir-regoli dettaljati stabbiliti f’dak l-Artikolu.
            
         
               (29)
            
            
               Fir-rigward tal-istorja, in-natura, iċ-ċirkustanzi, id-daqs u l-gravità tal-każijiet tas-sajd IUU meqjusa, il-possibbiltà li jiġu vvalutati dawk l-aspetti hija ugwalment kompomessa min-nuqqas deskritt ta’ ċarezza u trasparenza. Minħabba dawn in-nuqqasijiet, ma tistax tiġi stabbilita, b’mod affidabbli, id-dimensjoni potenzjali tal-attivitajiet relatati mas-sajd IUU. Madankollu, huwa fatt rikonoxxut li n-nuqqas ta’ trasparenza flimkien man-nuqqas ta’ kontrolli effettivi, jinkoraġġixxi l-imġiba illegali.
            
         
               (30)
            
            
               Fir-rigward tal-kapaċità eżistenti ta’ Saint Vincent u l-Grenadini, ta’ min jinnota li, skont l-Indiċi tal-Iżvilupp tal-Bniedem tan-Nazzjonijiet Uniti (2), Saint Vincent u l-Grenadini jitqies bħala pajjiż bi żvilupp għoli tal-bniedem (il-91 minn 187 pajjiż). Fl-Anness II tar-Regolament (KE) Nru 1905/2006 tal-Parlament Ewropew u tal-Kunsill (3) Saint Vincent u l-Grenadini huwa elenkat fil-kategorija ta’ Pajjiżi u Territorji bi Dħul Medju-Għoli, b’konformità mal-lista ta’ benefiċjarji tal-għajnuna tal-Kumitat ta’ Għajnuna għall-Iżvilupp (DAC) tal-Organizzazzjoni għall-Kooperazzjoni u l-Iżvilupp Ekonomiċi (OECD) tal-1 ta’ Jannar 2013 (4). Fid-dawl tal-pożizzjoni ta’ Saint Vincent u l-Grenadini, ma titqiesx meħtieġa l-analiżi tal-kapaċità eżistenti tiegħu. Ir-raġuni hija li l-livell ta’ żvilupp ta’ Saint Vincent u l-Grenadini, kif muri f’din il-premessa, ma jistax jitqies bħala fattur li jimmina l-kapaċità tiegħu li jikkoopera ma’ pajjiżi oħra u li jsegwi azzjonijiet ta’ infurzar.
            
         
               (31)
            
            
               Minkejja l-analiżi fil-premessa (30) ta’ min jinnota wkoll li, abbażi tal-informazzjoni miksuba miż-żjara tal-Kummissjoni f’Mejju 2014, ma jistax jitqies li Saint Vincent u l-Grenadini huwa nieqes mir-riżorsi finanzjarji. Saint Vincent u l-Grenadini pjuttost huwa nieqes mill-ambjent u s-setgħat legali u amministrattivi meħtieġa biex tiġi żgurata l-prestazzjoni effiċjenti u effettiva tad-dazji internazzjonali tiegħu bħala Stat tal-bandiera, kostali, tal-port u tas-suq.
            
         
               (32)
            
            
               Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha magħmula mill-pajjiż, seta’ jiġi stabbilit, skont l-Artikolu 31(3) u 31(5) tar-Regolament IUU, li Saint Vincent u l-Grenadini naqas milli jaqdi d-dmirijiet tiegħu skont id-dritt internazzjonali bħala Stat tal-bandiera fir-rigward tal-isforzi ta’ kooperazzjoni u infurzar.
            
         3.3   Nuqqas ta’ implimentazzjoni tar-regoli internazzjonali (l-Artikolu 31(6) tar-Regolament IUU)
   
   
               (33)
            
            
               Saint Vincent u l-Grenadini rratifika l-UNCLOS u l-UNFSA. Saint Vincent u l-Grenadini huwa parti kontraenti għall-ICCAT.
            
         
               (34)
            
            
               Il-Kummissjoni analizzat l-informazzjoni kollha li qieset relevanti fir-rigward tal-istatus ta’ Saint Vincent u l-Grenadini bħala parti kontraenti għall-ICCAT.
            
         
               (35)
            
            
               Fl-2011 l-ICCAT bagħtet ittra ta’ identifikazzjoni lil Saint Vincent u l-Grenadini fejn inżammet l-identifikazzjoni tal-pajjiż skont ir-Rakkomandazzjoni 06-13 tal-ICCAT dwar miżuri kummerċjali (5). Ġie ddikjarat li Saint Vincent u l-Grenadini ma kkooperax b’mod sħiħ u effettiv mal-obbligi tiegħu skont ir-Rakkomandazzjoni 05-09 tal-ICCAT dwar il-konformità mal-obbligi ta’ rapportar statistiku. F’din l-istess ittra, intqal li Saint Vincent u l-Grenadini ma pprovdiex id-dejta u r-rapporti kollha meħtieġa sal-iskadenzi stabbiliti. Speċifikament, ġew innutati n-nuqqasijiet ta’ rapportar li ġejjin: 1) xi dejta ġiet ippreżentata wara d-data ta’ skadenza; 2) id-dejta tal-Kompitu II (id-daqs tal-qabdiet) ma ġietx ippreżentata; 3) xi ċifri għat-tabelli ta’ konformità ġew ippreżentati wara d-data ta’ skadenza; 4) ir-rapport dwar azzjonijiet interni għal bastimenti ta’ aktar minn 20 metru ġie ppreżentat wara l-iskadenza; 5) l-informazzjoni dwar l-istandard ta’ ġestjoni ta’ bastimenti tas-sajd bil-konz għat-tonn fuq skala kbira ġiet ippreżentata wara l-iskadenza.
            
         
               (36)
            
            
               Fl-2012 l-ICCAT neħħiet l-identifikazzjoni ta’ Saint Vincent u l-Grenadini skont ir-Rakkomandazzjoni 06-13 tagħha iżda ħarġet ittra ta’ tħassib billi Saint Vincent u l-Grenadini ma kienx ikkonforma b’mod sħiħ u effettiv mal-obbligi tiegħu skont ir-Rakkomandazzjoni 05-09 tal-ICCAT (6). Ġew innotati n-nuqqasijiet li ġejjin għal Saint Vincent u l-Grenadini: 1) ir-rapport annwali ġie ppreżentat tard; 2) id-dejta tal-Kompitu I (il-karatteristiċi tal-flotta) dwar il-karatteristiċi tal-flotta ma ġietx ippreżentata; 3) id-dejta ta’ frekwenza tal-Kompitu II (id-daqs tal-qabdiet) ma ġietx ippreżentata; 4) it-tabelli ta’ konformità ġew ippreżentati wara d-data ta’ skadenza; 5) l-informazzjoni dwar il-ġestjoni ta’ bastimenti tas-sajd bil-konz għat-tonn fuq skala kbira u r-rapport dwar l-azzjoni għal bastimenti ta’ aktar minn 20 metru ġew ippreżentati tard. Barra minn hekk, l-ICCAT talbet lil Saint Vincent u l-Grenadini biex jirrevedi l-proċeduri ta’ ġbir u ta’ rapportar tad-dejta fir-rigward tar-rekwiżiti tal-ICCAT.
            
         
               (37)
            
            
               Fl-ittra ta’ tħassib maħruġa fl-2013, l-ICCAT esprimiet għal darb’oħra t-tħassib tagħha li Saint Vincent u l-Grenadini ma kienx ikkonforma b’mod sħiħ u effettiv mal-obbligi tiegħu skont ir-Rakkomandazzjoni 05-09 tal-ICCAT (7). Ġew innotati n-nuqqasijiet li ġejjin għal Saint Vincent u l-Grenadini: 1) id-dejta tal-Kompitu I dwar il-karatteristiċi tal-flotta ma ġietx ippreżentata; 2) it-tabelli ta’ konformità ġew ippreżentati wara d-data ta’ skadenza tal-15 ta’ Settembru 2012; 3) l-ICCAT ma ngħatatx tweġiba għall-ittra ta’ tħassib tagħha tal-2012. L-ICCAT talbet lil Saint Vincent u l-Grenadini biex jiċċara liema rekwiżiti tal-ICCAT kienu applikabbli għal Saint Vincent u l-Grenadini u biex jirrevedi l-proċeduri tiegħu ta’ ġbir u ta’ rapportar tad-dejta fir-rigward tar-rekwiżiti tal-ICCAT. Barra minn hekk, l-ICCAT esprimiet it-tħassib tagħha dwar il-possibbiltà ta’ trażbordi illegali fuq il-baħar ta’ qabdiet inċidentali ta’ speċijiet irregolati mill-ICCAT u ħeġġet lil Saint Vincent u l-Grenadini biex jinvestiga dawn l-attivitajiet u jirrapporta lura lill-ICCAT.
            
         
               (38)
            
            
               Il-Kummissjoni analizzat ukoll l-informazzjoni disponibbli mingħand l-ICCAT dwar il-konformità ta’ Saint Vincent u l-Grenadini mar-regoli tal-ICCAT u mal-obbligi tar-rapportar. Għal dan il-Kummissjoni użat it-Tabelli ta’ Sommarju ta’ Konformità tal-2012 tal-ICCAT, kif ukoll it-Tabelli ta’ Sommarju ta’ Konformità tal-2013 tal-ICCAT (8). Minbarra n-nuqqasijiet enfasizzati fil-premessi (42) sa (43), ġew innotati kwistjonijiet potenzjali ta’ nuqqas ta’ konformità fl-2013 tal-miżuri ta’ konservazzjoni u ġestjoni, jiġifieri tar-Rakkomandazzjoni 11-02: ma ġie ppreżentat l-ebda pjan ta’ żvilupp jew ġestjoni tas-sajd għall-pixxispad. Fir-rigward tal-kwoti u tal-limiti tal-qbid, ġew enfasizzati l-kwistjonijiet potenzjali ta’ nuqqas ta’ konformità fl-2013: it-tabelli ta’ konformità waslu tard u ntalbet kjarifika fir-rigward tal-qabdiet tal-Alonga tan-Nofsinhar.
            
         
               (39)
            
            
               Barra minn hekk, matul iż-żjara tal-Kummissjoni f’Mejju 2014 ġie żvelat li r-Reġistru ta’ Saint Vincent u l-Grenadini hu stabbilit fi tliet uffiċċji tar-reġistrazzjoni li jinsabu barra Saint Vincent u l-Grenadini. Dawk l-uffiċċji mhumiex interkonnessi u ma għandhomx aċċess għall-informazzjoni rispettiva tagħhom. Barra minn hekk, il-Ministeru għall-Agrikoltura, il-Forestrija u s-Sajd ma għandux aċċess dirett għar-reġistri. Il-livell baxx ta’ kontroll mill-awtoritajiet ta’ Saint Vincent u l-Grenadini għall-proċess ta’ reġistrazzjoni u n-nuqqas ta’ rekwiżiti rilevanti, bħal dawk stabbiliti fil-punt 14 tal-Linji Gwida tal-FAO għall-Prestazzjoni tal-Istat tal-Bandiera, ma jippermettux lill-awtoritajiet jiżguraw li l-bastimenti li jtajru l-bandiera ta’ Saint Vincent u l-Grenadini jkollhom rabta ġenwina mal-pajjiż. In-nuqqas ta’ rabta ġenwina bħal din bejn l-Istat u l-bastimenti li jkunu rreġistrati fir-reġistru tiegħu huwa ksur tal-kundizzjonijiet stabbiliti għan-nazzjonalità ta’ vapuri skont l-Artikolu 91 tal-UNCLOS. Din il-konklużjoni hija kkonfermata iktar mill-Federazzjoni Internazzjonali tal-Ħaddiema tat-Trasport (ITF) li tqis lil Saint Vincent u l-Grenadini bħala bandiera ta’ konvenjenza (9).
            
         
               (40)
            
            
               Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha magħmula mill-pajjiż, seta’ jiġi stabbilit, skont l-Artikolu 31(3) u (6) tar-Regolament IUU, li Saint Vincent u l-Grenadini naqas milli jaqdi d-dmirijiet tiegħu skont id-dritt internazzjonali fir-rigward tar-regoli, ir-regolamenti u l-miżuri ta’ konservazzjoni u ġestjoni internazzjonali.
            
         3.4.   Limitazzjonijiet speċifiċi tal-pajjiżi li qegħdin jiżviluppaw
   
   
               (41)
            
            
               Huwa mfakkar li, skont l-Indiċi tal-Iżvilupp tal-Bniedem tan-Nazzjonijiet Uniti (10), Saint Vincent u l-Grenadini jitqies bħala pajjiż bi żvilupp għoli tal-bniedem (il-91 minn 187 pajjiż). Ta’ min ifakkar ukoll li, skont ir-Regolament (KE) Nru 1905/2006, Saint Vincent u l-Grenadini huwa elenkat fil-kategorija ta’ Pajiiżi u Territorji bi Dħul Medju-Għoli.
            
         
               (42)
            
            
               Meta titqies dik il-gradazzjoni, Saint Vincent u l-Grenadini ma jistax jitqies bħala pajjiż li għandu limitazzjonijiet speċifiċi li ġejjin direttament mil-livell ta’ żvilupp tiegħu. Ma setgħet tiġi stabbilita ebda evidenza korroborattiva li tissuġġerixxi li n-nuqqas ta’ Saint Vincent u l-Grenadini milli jaqdi d-dmirijiet tiegħu skont id-dritt internazzjonali, huwa r-riżultat ta’ nuqqas ta’ żvilupp. Bl-istess mod, ma teżisti ebda evidenza konkreta li tikkorrelata n-nuqqasijiet żvelati fir-rigward tal-monitoraġġ, il-kontroll u s-sorveljanza tal-attivitajiet tas-sajd man-nuqqas ta’ kapaċitajiet u infrastruttura. F’dan ir-rigward, ta’ min jinnota li l-awtoritajiet ta’ Saint Vincent u l-Grenadini ma rrevokaw ebda argument dwar il-limitazzjonijiet ta’ żvilupp.
            
         
               (43)
            
            
               Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha magħmula mill-pajjiż, seta’ jiġi stabbilit, skont l-Artikolu 31(7) tar-Regolament IUU, li l-istatus ta’ żvilupp u l-prestazzjoni globali ta’ Saint Vincent u l-Grenadini fir-rigward tas-sajd mhumiex imdgħajfin mil-livell ta’ żvilupp tiegħu.
            
         4.   KONKLUŻJONI DWAR IL-POSSIBBILTÀ TA’ IDENTIFIKAZZJONI BĦALA PAJJIŻ TERZ LI MA JIKKOOPERAX
   
   
               (44)
            
            
               Fid-dawl tal-konklużjonijiet li ntlaħqu fir-rigward tan-nuqqas ta’ Saint Vincent u l-Grenadini milli jaqdi d-dmirijiet tiegħu skont id-dritt internazzjonali bħala Stat tal-bandiera, tal-port, tal-kosta jew tas-suq u biex jieħu azzjoni biex jipprevjeni, jiskoraġġixxi u jelimina s-sajd IUU, dak il-pajjiż għandu jiġi nnotifikat, skont l-Artikolu 32 tar-Regolament IUU, bil-possibbiltà li jiġi identifikat mill-Kummissjoni bħala pajjiż terz li ma jikkooperax fil-ġlieda kontra s-sajd IUU.
            
         
               (45)
            
            
               Skont l-Artikolu 32(1) tar-Regolament IUU, il-Kummissjoni għandha tinnotifika lil Saint Vincent u l-Grenadini bil-possibbiltà li jiġi identifikat bħala pajjiż terz li ma jikkooperax. Il-Kummissjoni għandha tieħu wkoll il-proċeduri politiċi kollha stabbiliti fl-Artikolu 32 tar-Regolament IUU fir-rigward ta’ Saint Vincent u l-Grenadini. Fl-interess ta’ amministrazzjoni soda, għandu jiġi stabbilit perjodu li fih dak il-pajjiż jista’ jwieġeb bil-miktub għan-notifika u jirrettifika s-sitwazzjoni.
            
         
               (46)
            
            
               Barra minn hekk, in-notifika lil Saint Vincent u l-Grenadini dwar il-possibbiltà li jiġi identifikat bħala pajjiż li l-Kummissjoni tqis li ma jikkooperax għall-finijiet ta’ din id-Deċiżjoni, ma teskludi u ma timplika awtomatikament l-ebda pass sussegwenti meħud mill-Kummissjoni jew mill-Kunsill għall-fini tal-identifikazzjoni u tal-istabbiliment ta’ lista ta’ pajjiżi li ma jikkooperawx.
            
         IDDEĊIDIET KIF ĠEJ:
   Artikolu Uniku
   Saint Vincent u l-Grenadini għandu jiġi nnotifikat bil-possibbiltà li jiġi identifikat mill-Kummissjoni bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat.
   
      Magħmul fi Brussell, it-12 ta’ Diċembru 2014.
      
         
            Għall-Kummissjoni
         
         Karmenu VELLA
         
            Membru tal-Kummissjoni
         
      
   
   
      (1)  ĠU L 286, 29.10.2008, p. 1.
   
      (2)  Informazzjoni miksuba mis-sit elettroniku: http://hdr.undp.org/en/statistics
   
      (3)  Ir-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta’ finanzjament tal-kooperazzjoni għall-iżvilupp (ĠU L 378, 27.12.2006, p. 41).
   
      (4)  Il-Lista tal-benefiċjarji tal-ODA tad-DAC (http://www.oecd.org/dac/stats/daclistofodarecipients.htm)
   
      (5)  Ittra tal-ICCAT, it-18 ta’ Jannar 2011, Ċirkulari tal-ICCAT Nru 168.
   
      (6)  Ittra tal-ICCAT, il-21 ta’ Frar 2012, Ċirkulari tal-ICCAT Nru 639.
   
      (7)  Ittra tal-ICCAT, il-11 ta’ Frar 2013, Ċirkulari tal-ICCAT Nru 612.
   
      (8)  ICCAT, Rapporti tas-COC, Novembru 2012 u 2013; Dok. Nru. ICCAT COC 2012-11 u Dok. Nru. ICCAT COC 2013-18.
   
      (9)  http://www.itfglobal.org/flags-convenience/flags-convenien-183.cfm
   
      (10)  Informazzjoni miksuba mis-sit elettroniku: http://hdr.undp.org/en/statistics